## Rješenje kojim se društvu Gavrilović d.o.o., Petrinja, odobrava objavljivanje ponude za preuzimanje javnog dioničkog društva Puris d.d., Pazin

### NN 2/2009 (3.1.2009.), Rješenje kojim se društvu Gavrilović d.o.o., Petrinja, odobrava objavljivanje ponude za preuzimanje javnog dioničkog društva Puris d.d., Pazin

HRVATSKA AGENCIJA ZA NADZOR FINANCIJSKIH USLUGA

67

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07), Uprava Hrvatske agencije za nadzor financijskih usluga, temeljem Zahtjeva društva Gavrilović d.o.o., Petrinja, Gavrilovićev trg 1, zastupanog po Zvonimiru Buterinu, odvjetniku iz odvjetničkog društva Hanžeković, Radaković & Partneri, Zagreb, za odobrenje objavljivanja ponude za preuzimanje javnog dioničkog društva PURIS d.d., Pazin, Hrvatskog narodnog preporoda 2, na sjednici održanoj 23. prosinca 2008. godine, donijela je

RJEŠENJE

1. Društvu Gavrilović d.o.o., Petrinja, Gavrilovićev trg 1, odobrava se objavljivanje ponude za preuzimanje javnog dioničkog društva PURIS d.d., Pazin, Hrvatskog narodnog preporoda 2.

2. Ovo Rješenje objavit će se u »Narodnim novinama«.

Obrazloženje

I/ Društvo Gavrilović d.o.o., Petrinja, Gavrilovićev trg 1, zastupano po Zvonimiru Buterinu, odvjetniku iz odvjetničkog društva Hanžeković, Radaković & Partneri, Zagreb (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 18. prosinca 2008. godine, temeljem odredbe članka 24. stavak 1. članka Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva PURIS d.d., Pazin, Hrvatskog narodnog preporoda 2 (dalje u tekstu: Ciljno društvo), ponudu za preuzimanje i isprave iz članka 22. stavak 3. Zakona, a dopunu predmetnog zahtjeva 22. prosinca 2008. godine.

II/ Ciljno društvo je javno dioničko društvo, sukladno odredbi članka 114. stavak 1. točka 2. Zakona o tržištu vrijednosnih papira (»Narodne novine« broj 84/02 i 138/06), u svezi s odredbom članka 14. Pravilnika o sadržaju i obliku financijskih i poslovnih izvješća javnih dioničkih društava (»Narodne novine« broj 118/03).

U provedenom postupku izvršen je uvid u podatke sudskog registra na internetu te je utvrđeno da temeljni kapital Ciljnog društva iznosi 125.610.200,00 kuna.

Nadalje, uvidom u podatke Središnje depozitarne agencije d.d., Zagreb, utvrđeno je da je Ciljno društvo na zadnji dan u mjesecu srpnju, kolovozu i rujnu 2008. godine, imalo više od 100 dioničara.

III/ Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. Zakona, 26. studenog 2008. godine, sklapanjem Ugovora o prijenosu dionica, kojim ugovorom je Ponuditelj stekao ukupno 615.354 redovne dionice Ciljnog društva s pravom glasa, što predstavlja 98,33% udjela u temeljnom kapitalu Ciljnog društva i daje 98,33% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenog stjecanja, isti nije sklapao druge pravne poslove u cilju stjecanja dionica Ciljnog društva.

IV/ Cijena koju se Ponuditelj u ponudi za preuzimanje obvezuje platiti po dionici iznosi 122,29 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 122,29 kuna.

Prema potvrdi Zagrebačke burze d.d., Zagreb, od 2. prosinca 2008. godine, dostavljenoj uz Zahtjev za odobrenje objavljivanja ponude za preuzimanje, tijekom 2008. godine nije se trgovalo dionicama Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 122,29 kuna po dionici, određena u skladu s odredbom članka 16. stavak 2. i 3. Zakona.

V/ Ponuditelj je imatelj ukupno 615.354 redovne dionice Ciljnog društva s pravom glasa, a temeljni kapital Ciljnog društva podijeljen je na 625.801 redovnu dionicu s pravom glasa, bez nominalne vrijednosti.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih 10.447 dionica Ciljnog društva s pravom glasa.

Uvidom u potvrdu Središnje depozitarne agencije d.d., Zagreb, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, na poseban račun depozitara izdvojio novčana sredstva potrebna za plaćanje preostalih dionica Ciljnog društva.

VI/ Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 45/06 i 11/07).

VII/ Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno kao u točki 1. izreke.

VIII/ Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/08-10/24

Urbroj: 326-111/08-5

Zagreb, 23. prosinca 2008.

Član Uprave
Ivica Letinić, v. r.

Rješenje, NN 2/2009-67